Vázquez Rosas ja varapresidenttinsä Rodolfo Nin Novoa Palacio Legislativon edessä Montevideossa.
**Tabaré Ramón Vázquez Rosas** (17. tammikuuta 1940 – 6. joulukuuta 2020) oli Uruguayn presidentti, jonka ensimmäinen presidenttikausi oli vuosina 2005–2010 ja toinen kausi vuosina 2015–2020. Vázquez oli vasemmistolaisen *Encuentro Progresista–Frente Amplio–Nueva Mayoria*-koalition ehdokas ja ensimmäinen Uruguayn sosialistipresidentti.

Vázquez on syntyisin Montevideon La Tejasta. Hän opiskeli lääketiedettä Universidad de la Repúblicassa ja valmistui 1972 erikoistuttuaan onkologiaan. Vuonna 1976 hän sai Ranskan valtion stipendin lisäkoulutukseen Gustave Roussy -instituutissa Pariisissa.

Vázquez lähti politiikkaan vastustamaan lakia (esp. *Ley de Caducidad de la Pretensión Punitiva de Estado*), joka antoi armahduksen sotilasdiktatuurin aikana (1973–1985) tehdyistä ihmisoikeusloukkauksista. Hän oli *Partido Socialista del Uruguayn* jäsen ja kohosi sen keskuskomiteaan joulukuussa 1987.

Vuosina 1990–1995 Vázquez oli Frente Amplion listalta valittuna itsenäisenä ehdokkaana Montevideon kaupunginjohtaja. Hän oli ensimmäinen frenteampliolainen kuvernööri ja keskeinen hahmo Uruguayn politiikassa. Hän oli ehdokkaana presidentiksi 1994 vaalissa, ja sai 30,6 % äänistä, mikä ei riittänyt voittoon. Vuonna 1996 hänet valittiin koalition johtoon sen tunnetun johtajan, kenraali Liber Seregnin seuraajaksi. Vuoden 1999 presidentinvaalissa Vázquez sai 45,9 % äänistä ja hävisi Jorge Batllelle.

Vuoden 2004 presidentinvaalissa Vázquez sai ensimmäisellä kierroksella jo yli 50 prosenttia äänistä eikä toista kierrosta tarvittu. Hän oli ensimmäinen vasemmistopresidentti, ja samaan aikaan entististä sisseistä, sosialisteista, kommunisteista sekä sitoutumattomista vasemmistolaisista muodostettu koalitio otti enemmistön parlamentin molemmista huoneista. Vázquez ajoi presidenttinä lähes ensitöikseen 200 miljoonan dollarin hätäavun helpottaakseen uruguaylaisten köyhien asemaa. Hänen saavutuksinaan pidetään talouden kehittämistä ja vuosien 1973–1985 sotilasdiktatuurin ihmisoikeusrikkomusten käsittelyä.

Vázquez erosi vuonna 2008 puolueestansa, kun sen jäsenet äänestivät abortin laillistamisen puolesta. Presidenttikaudella samaa sukupuolta olevien adoptio-oikeus kuitenkin hyväksyttiin. Lisäksi esimerkiksi terveydenhuolto tehtiin paremmin saavutettavaksi, mutta toisaalta keskustelua herätti tuloveron kiristäminen. Vázquez ei pystynyt perustuslain takia hakemaan toiselle kaudelle, ja häntä seurasi José Mujica.

Vuoden 2014 vaaleissa Vázquez valittiin jälleen presidentiksi. Hän sai toisella kierroksella 53 prosenttia äänistä. Marraskuun 2019 presidentinvaaleissa Tabaré Vázquez ei voinut asettua ehdolle, sillä Uruguayn perustuslain mukaan samaa presidenttiä ei voida valita peräkkäisille kausille. Vaaleissa voitti oikeiston ehdokas Luis Lacalle Pou. Vázquezin presidenttikauden päätyttyä maaliskuun alussa 2020 päättyi myös vasemmiston 15 vuotta yhtäjaksoisesti kestänyt valtakausi Uruguayssa.

Vázquez oli tunnettu jalkapallofani. Hän oli Club Progreson puheenjohtajana 1979–1989 sen voittaessa mestaruuden 1989. Hän oli naimisissa María Auxiliadora Delgadon kanssa ja heillä oli neljä lasta, joista yksi oli adoptoitu.

Lähteet
-------

1. ↑  "Murió el expresidente Tabaré Vázquez", *El País Uruguay*, 6 December 2020. (es)
2. 1 2 3 4  Tabare Vazquez | Biography & Facts *Encyclopedia Britannica*. Viitattu 7.12.2020. (englanniksi)
3. ↑  Kuplavolkkarimies vaihtuu syöpälääkäriin Uruguayn johdossa  1.12.2014. MTV. Viitattu 2.12.2014.
4. ↑  Uruguay conservative beats ruling party candidate *bbc.com*.  28.11.2019. Viitattu 4.12.2019. (englanniksi)
5. ↑  Uruguay ushers in first conservative government in 15 years *www.aljazeera.com*. Viitattu 2.3.2020.


|  |  |  |  |
| --- | --- | --- | --- |
|  | Edeltäjä:**Jorge Batlle Ibáñez** | **Uruguayn presidentti** | Seuraaja:**José Mujica** |

|  |  |  |  |
| --- | --- | --- | --- |
|  | Edeltäjä:**José Mujica** | **Uruguayn presidentti** | Seuraaja:**Luis Lacalle Pou** |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Alankomaat
* Puola

 |
|  |
| Henkilöt | 
* Uruguay

 |
|  |
| Muut | 
* IdRef

 |

 |